Liĥtenŝtejna Palaco (Feldkirch)

**Liĥtenŝtejna Palaco** (germane: *Palais Liechtenstein*) troviĝas en Feldkirch (Aŭstrujo; Schlossergasse 8). Temas pri iama rezidejo de princoj.
## Historio
La historio de la konstruaĵo, kiu staras ĉi tie, devenas de la mezo de la 17-a jarcento, kiam ĝi estis en la posedo de Hieronymus Brock von Weißenberg kaj estis konata kiel *Brock-domo*. Brock translokiĝis ĉi tien en 1612 post kiam li vendis siajn posedaĵojn en Vaduzo. Ĉirkaŭ la jaro 1658, la princa administracio estis instalita en tiu ĉi konstruaĵo.

En 1697 okazis katastrofa incendio, kiu preskaŭ tute detruis la urbon. Post tio, princo Johann Adam Andreas de Liechtenstein aĉetis la brulruinon kaj rekonstruigis la palacon en baroka stilo. Dum la malantaŭaj partoj, kiuj ĉirkaŭas la internan korton je tri flankoj, estas signife pli malnovaj kaj povis esti renovigitaj, la parto ĉe la strato kun la reprezentaj ĉambroj devis esti tute nove konstruita.

La palaco tiam servis kiel administrejo de Liĥtenŝtejno por la regadteritorio de Schellenberg (de 1699) kaj la graflando Vaduzo (de 1712). En 1719, ambaŭ teritorioj estis kunigitaj por formi la regnan princlandon sub la nomo *Princlando Liĥtenŝtejno*. En la antaŭa parto de la palaco troviĝis la loĝĉambroj por la princa paro, kiu rezidis tie dum siaj restadoj en Feldkirch.

Post kiam la administrado de la princaj posedaĵoj estis translokita al Vaduzo, lia princa moŝto vendis la palacon en 1774 al la ekleziulo Sebastian Längle. Poste la posedantoj plurfoje ŝanĝiĝis:
* Josef Anton Häusle instalis biero-farejon kaj gvidis la gastejon *Zur Krone*.
* Christian Getzner transprenis tuton en 1817.
* Li testamentis la palacon en 1859 al sia nevo Andreas von Tschavoll, kiu estis sukcesa fabrikanto kaj urbestro je Feldkirch.
* Poste la palacon heredis urbestro Anton Gohm.
* En 1967 la konstruaĵo fariĝis posedaĵo municipa. Tiam estis restaŭriĝo kaj enmeto de la urbaj arkivo kaj biblioteko. Ankaŭ en 2017 estis decido pri rea restaŭrado.

## Arkitekturo
La impona trietaĝa palaco kuŝas sur alta kelo, kies volbo ripozas sur du mezaj kolonoj. Ambaŭ eksteraj fasadoj havas po sep fenestrajn aksojn. La fenestroj estas provizitaj per profilitaj rektaj tegmentetoj, kaj la tri etaĝoj estas apartigitaj per simplaj kornicoj. En la meza akso de la ĉefa fasado troviĝas la rondarka portalo el sablostono, kiu estas flankita de lisenoj. La kornico estas dekoraciita per globoj. La meza fenestro de la unua etaĝo estas parto de la reprezenta portala zono kaj estas ligita al la portalo per sgrafi-pentraĵoj en formo de akantaj rulaĵoj. Ĝia segmenta gabelo estas plejparte plenigita de grejsa kartuŝo kun la kolora blazono de la princoj de Liechtenstein.
La ceteraj fenestroj de la unua etaĝo estas same ornamitaj per sgrafiaj dekoraĵoj, montrantaj volutojn kun frukto-korbojn, pinpinglojn aŭ konkojn. La fenestroj de la dua etaĝo estas simile ornamitaj.
Volbita trapasejo kondukas en la vastan, preskaŭ kvadratan internan korton. La korto havas kvar fenestrajn aksojn ĉe ĉiu flanko, kaj la fenestroj de la unua kaj dua etaĝoj same montras sgrafiajn dekoraĵojn. Flanke de la trapasejo, dulana ŝtuparo kondukas al la unua etaĝo. De granda antaŭĉambro oni atingas la iamajn reprezentajn ĉambrojn ekipitajn per stukaj plafonoj, kiuj hodiaŭ servas ĉefe por oficejaj celoj aŭ por la biblioteko. Ligna kasona plafono aparte menciindas.

## Literaturo
*"Feldkirch. Profanbauten. Schlossergasse 8. Ehemaliges Palais Liechtenstein,'' je Dehio Vorarlberg 1983, p. 207
## Eksteraj ligiloj
*informoj ĉe la municipa paĝaro